LSK-trener Magnus Haglund bortvist fra Gardermoen etter bombe-spøk
Sikkerhetsnivået på Gardermoen er høyt etter terrortrusselen mot Norge, noe den svenske 41-åringen fikk merke da han prøvde seg med en spøk på vei gjennom sikkerhetskontrollen. Den falt ikke i smak. VG snakket med en angrende Haglund på vei hjem fra flyplassen mens resten av Lillestrøm var på vei til Sunnmøre for å spille lørdagens Tippeliga-kamp mot Aalesund.- Jeg gikk gjennom sikkerhetskontrollen med hånden i lommen. Den kvinnelige sikkerhetsvakten ba meg om å ta opp hånden - der jeg hadde en lypsyl. Hun tok og åpnet den. Så spøkte jeg med å si at «det kan være en bombe». Spøken var over på ett sekund. Deretter gikk jeg stille og rolig gjennom sikkerhetskontrollen. Da kom det to vakter som ba meg om å bli med. I avhør med politiet fikk jeg beskjed om at jeg måtte forlate flyplassen, forteller Haglund til VG. Han hadde aldri trodd at det som var ment som en ufarlig spøk skulle få slike konsekvenser. På grunn av bortvisningen av treneren ble også flyet forsinket ettersom Haglunds bagasje måtte fjernes. - For meg var det helt utrolig. Jeg prøvde å be om unnskyld, men det hjalp ikke. Først i morgen får jeg lov til å fly fra Gardermoen.- Kan du forstå at man ikke bør spøke om slike ting når det er reelle terrortrusler mot Norge? - Jeg synes så klart at det ble veldig voldsomt. Samtidig må jeg ha respekt for de som jobber med sikkerheten på Gardermoen. Jeg skjønner nå i etterkant at det ikke passet seg med en slik spøk, svarer Haglund. Kampen mot Aalesund har avspark klokken 15.30 lørdag, men treneren rekker å være på plass så sant morgendagens flytur går riktig for seg. Kveldens trening i Ålesund går han imidlertid glipp av. - Jeg rekker heldigvis både kampmøtet og kampen. At vi reiser opp en dag i forveien er mest av hensyn til at spillerne skal få ro og forberedt seg optimalt til kamp. Jeg skulle gjerne vært med på flyet i kveld, men må jo le litt av det i ettertid, sier Magnus Haglund. Vakthavende direktør Ole Jørgen Holt Hanssen ved Gardermoen kan ikke kommentere den nevnte hendelsen, men sier følgende til VG: - Hvis folkene i sikkerhetskontrollen får meldinger fra passasjerer som indikerer at det er noe farlig, så er det vanlig å ta vedkommende til side. Det kommer veldig an på situasjonen og hvem som sier det når det gjelder hvilke reaksjoner som gis. Avhør er en drastisk reaksjon, sier Holt Hanssen. Flyplassen har gjort en rekke tiltak i forbindelse med disse dagers terrortrussel mot Norge, men vekterne i sikkerhetskontrollen gjør som normalt. - De gjør ikke noe utover det de vanligvis gjør. Reglene er de samme, sier direktøren.
Lillestrøm-trener Magnus Haglund ble i ettermiddag bortvist fra Gardermoen etter at han fleipet om at leppepomaden han hadde i lommen var en bombe. fra Gardermoen etter at han fleipet om at leppepomaden han hadde i lommen var en bombe.